Președinta Republicii Moldova, Maia Sandu, a început o vizită de stat, de două zile, în Norvegia, anunță, luni, presa de la Chișinău.
Șefa statului este însoțită în Norvegia de ministrul Afacerilor Externe, Mihai Popșoi, ministrul Energiei, Victor Parlicov, precum și de ministrul Apărării, Anatolie Nosatîi.
Președinta Republicii Moldova va fi primită de Majestățile Lor Regele Harald și Regina Sonja, de prințul moștenitor Haakon și prințesa moștenitoare Mette-Marit și de prințesa Astrid.
Președinta Republicii Moldova urmează să aibă întâlniri cu președintele Parlamentului (Storting), Masud Gharahkhani, precum și cu premierul Norvegiei, Jonas Gahr Støre. Delegația Republicii Moldova va participa și la o reuniune la Agenția de Cooperare pentru Dezvoltare a Norvegiei, unde vor ține discursuri președinta Maia Sandu și cei doi miniștri ai Energiei – Terje Aasland și Victor Parlicov.
Poate cel mai interesant interlocutor al Maiei Sandu va fi Masud Gharahkhani. Acesta are 41 de ani și este născut la Teheran (Iran). La vârsta de cinci ani, familia lui Gharahkhani a emigrat din Iran în Norvegia. Din noiembrie 2021, Gharahkhani, membru al Partidului Muncii, a fost nominalizat ca președinte al Storting-ului, fiind prima persoană descendentă dintr-o familie de imigranți care deține această funcție.
Norvegia este țară NATO dar nu face parte din UE. Actualul secretar general al NATO, Jens Stoltenberg, provine din Norvegia.